再和答張仲謀陳純益兄弟
作者：黄庭堅
朝代：宋

paragraphs: 渡江羈宦襄江北，紅塵染盡春衫色。
春畬輟耕草苒苒，瘦妻病餘廢組織。
官倉得粟何常飽，清夜饑腸吟唧唧。
西風吹夢到故鄉，千里關山雲水白。
可憐奪却田園樂，何異萬金輸一擲。
亂轍曾無長者車，經年不造先生席。
張侯少年二陳俊，傾蓋能如舊相識。
凉秋夏日數來過，要與六經生羽翼。
貧家雖無樽酒懽，小徑曾鉏待三益。
劇談莫問井闌干，坐須山月吐半璧。